text: Mærsk sælger sin olie- og gasforretning: Bevarer deres nuværende kontorer i Esbjerg
  21 august 2017 kl. 07.31
  Det er lykkedes Mærsk-koncernen at finde en køber til Maersk Oil. Salget indbringer 7,45 milliarder dollar.
  Efter lang tids søgen er det lykkedes A.P. Møller-Mærsk at finde en køber til selskabets olie- og gasforretning.
  Aftageren er det franske olieselskab Total, der må lægge 7,45 milliarder dollar, svarende til godt 47 milliarder kroner.
  Det oplyser Mærsk-gruppen i en fondsbørsmeddelelse.
  En del af betalingen sker i Total-aktier til en værdi af 4,95 milliarder dollar. Det betyder, at Mærsk vil eje 3,76 procent af det franske selskab, når handlen er gennemført.
  Desuden overtager Total gæld for 2,5 milliarder dollar.
  Ifølge pressemeddelelsen er det Totals plan at bevare Maersk Oils nuværende kontorer i København og Esbjerg.
  Samtidig skal Danmark fungere som operationsbase for selskabets aktiviteter i Danmark, Norge og Holland.
  - Det er positivt, at så stor en operatør overtager forretningen. Det kan jo tyde på, at vi vil få flere aktiviteter hertil, siger Ole Ingrisch, der er havnedirektør på Esbjerg Havn, til TV SYD.
  A.P. Møller-Mærsk meddelte i september sidste år, at man ville forfølge en ny strategi.
  Som en delvis konsekvens af de faldende oliepriser besluttede koncernledelsen fremover at satse på transport og logistik.
  Derfor skulle olie- og gasforretningen skilles fra. Enten som et selvstændigt aktieselskab eller ved at sælge den til en interesseret køber.
  Handlen ventes gennemført i begyndelsen af næste år. Det kræver dog, at konkurrencemyndighederne siger god for den.
  